পূর্ব ইউরোপ
পূর্ব ইউরোপ ইউরোপ মহাদেশের পূর্ব অংশ। ঠিক কোন্‌ কোন্‌ রাষ্ট্রগুলি পূর্ব ইউরোপের অন্তর্গত, তা নিয়ে কোন মতৈক্য নেই, কেননা কেবল ভৌগোলিক নয়, ভূরাজনৈতিক, সাংস্কৃতিক এবং আর্থসামাজিক দৃষ্টিকোণ থেকেও পূর্ব ইউরোপের সংজ্ঞা ভিন্ন হতে পারে। জাতিসংঘের পরিসংখ্যান দপ্তর এবং আরও কিছু বিশেষজ্ঞের মতে পূর্ব ইউরোপের মূল বৈশিষ্ট্য হল গ্রিক, বাইজেন্টীয় রোমান, রুশ এবং উসমানীয় তুর্কি সংস্কৃতির প্রভাবের অধীন ইউরোপের পূর্ব অংশটি। মার্কিন-সোভিয়েত ঠান্ডা যুদ্ধের সময় পূর্ব ইউরোপ বলতে সাম্যবাদী সোভিয়েত ইউনিয়নের ইউরোপীয় অংশ এবং অন্যান্য সাম্যবাদী দেশগুলিকে একত্রে বোঝানো হত। কিছু ইতিহাসবিদ ও সমাজবিজ্ঞানী মনে করেন এই সংজ্ঞাটি এখন আর প্রযোজ্য নয়। তবে পরিসংখ্যানের কাজে এখনও এই সংজ্ঞাটি গণনায় ধরা হয়।